b'\n_START_ARTICLE_\nOle-Johan Dahls hus\n_START_PARAGRAPH_\nOle-Johan Dahls hus (prosjektnavn: Ifi2) er informatikkbygget ved Universitetet i Oslo (UiO) som \xc3\xa5pnet i 2011. Bygningen ligger i Gaustadbekkdalen like ved Blindern, og huser Institutt for informatikk og samarbeidspartnere i omr\xc3\xa5det. Den er oppkalt etter Ole-Johan Dahl, UiOs f\xc3\xb8rste professor i informatikk._NEWLINE_Bygningen ble oppf\xc3\xb8rt av Statsbygg p\xc3\xa5 vegne av Kunnskapsdepartementet for Universitetet i Oslo. Grunnarbeidet startet v\xc3\xa5ren 2006, og oppstart for byggearbeidet var mars 2007. Kostnadsrammen for prosjektet var p\xc3\xa5 1 milliard kroner (prisniv\xc3\xa5 2006)._NEWLINE_Totalt areal p\xc3\xa5 bygget er ca. 28 250 kvm. Dette fordeler seg p\xc3\xa5 parkeringskjeller og studentpub i bunn, deretter vrimleareal, kantine, bibliotek, kaffebar, auditorier i ulike st\xc3\xb8rrelser, undervisningsrom, kollokvierom, lesesaler, terminalstuer og kontorplasser. Bygningen har ca. 300 kontorplasser og ca. 2400 studentplasser._NEWLINE_Bygget har gjennomg\xc3\xa5ende etasjer fra 1 til 4. I s\xc3\xb8renden er det 5 etasjer, mens det i norddelen er en h\xc3\xb8yblokk p\xc3\xa5 10 etasjer. Bygningen tar opp Blindern-plat\xc3\xa5ets farger, som er teglr\xc3\xb8dt og sort. Foran bygget er det etablert et gr\xc3\xb8ntomr\xc3\xa5de med gang- og sykkelvei._NEWLINE_Bygget er fundamentert p\xc3\xa5 fjell. Det er kompliserte grunnforhold med mye leire, p\xc3\xa5 grunn av den underjordiske Gaustadbekken. Dekker og b\xc3\xa6resystem er i plasst\xc3\xb8pt og prefabrikkert st\xc3\xa5l og betong.'